กรุงเทพมหานคร เปิดบริการฉีดวัคซีนกลุ่มเสี่ยงชุมชนคลองเตย ตั้งเป้าฉีดให้ประชาชน 50,000 คน เริ่มวันนี้ถึง19 พฤษภาคม 2564
พลตำรวจเอก อัศวิน ขวัญเมือง ผู้ว่าราชการกรุงเทพมหานคร กล่าวภายหลังลงพื้นที่ตรวจเยี่ยมการให้บริการฉีดวัคซีนป้องกันโรคโควิด-19 ณ โรงเรียนวัดคลองเตยและศูนย์สรรพสินค้าโลตัส สาขาพระราม 4 เขตคลองเตย ว่าเนื่องจาก พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยสถานการณ์การแพร่ระบาดโควิด-19 ในชุมชนเขตคลองเตย ซึ่งมีประชาชนตามข้อมูลกว่า 80,000 คน จึงได้ให้กรุงเทพมหานคร ร่วมกับสถาบันป้องกันควบคุมโรคเขตเมือง (สปคม.) ลงพื้นที่ให้บริการตรวจหาเชื้อโควิด-19 เชิงรุกรวมทั้งได้จัดสรรวัคซีนป้องกันโรคโควิด-19 นำไปฉีดให้แก่ประชาชนในชุมชน จำนวน 50,000 คน ซึ่งคิดเป็นร้อยละ 70 ของจำนวนประชาชนทั้งหมดในชุมชน  ทั้งนี้กรุงเทพมหานครได้กำหนดจุดให้บริการฉีดวัคซีน 2 จุดได้แก่ บริเวณวัดคลองเตย และศูนย์สรรพสินค้าโลตัส สาขาพระราม 4 สำหรับวันนี้ (4 พ.ค. 64) ซึ่งเป็นวันแรกของการให้บริการฉีดวัคซีน คาดว่าจะมีผู้เข้ารับวัคซีนประมาณ 1,000 คน เนื่องจากเริ่มดำเนินการในช่วงบ่าย จากนั้นตั้งเป้าฉีดให้ได้วันละ 2,500-3,000 คน เพื่อให้ครอบคลุมกลุ่มเป้าหมายที่กำหนดจำนวน  50,000 คน นอกจากนี้จะเร่งค้นหาผู้ติดเชื้อเชิงรุกในพื้นที่ให้ได้วันละ 1,000 คน โดยดำเนินการต่อเนื่องจนถึงวันที่ 19 พฤษภาคมนี้ ผู้ว่าราชการกรุงเทพมหานคร กล่าวเพิ่มเติมว่า กรุงเทพมหานครมีเป้าหมายจะให้บริการฉีดวัคซีนประชาชนทุกคนในชุมชนคลองเตยที่พร้อมและสมัครใจรับการฉีด ซึ่งการรับวัคซีนนั้นนอกจากจะเป็นผลดีต่อตนเองที่จะสามารถสร้างภูมิคุ้มกันป้องกันโรคโควิด-19 แล้ว ยังเป็นผลดีต่อครอบครัวที่จะสามารถลดความเสี่ยงต่อการติดเชื้อ รวมทั้งยังส่งผลดีต่อสังคมส่วนรวมด้วยอย่างไรก็ตามผู้ที่ได้รับการฉีดวัคซีนแล้ว ยังคงต้องปฏิบัติตามมาตรการป้องกันส่วนบุคคลอย่างเคร่งครัดต่อไป